Mamlakatimizda yana ikkita kollej imkoniyati cheklanganlarni o‘qishga qabul qiladi

2013-yil 6-sentabr kuni O‘zbekiston Vazirlar Mahkamasining 2013—2014-o‘quv yilidan boshlab Toshkent va Samarqand ixtisoslashtirilgan sanoat kasb-hunar kollejlariga imkoniyati cheklangan shaxslar kasb-hunar kolleji maqomini berish to‘g‘risidagi qarori qabul qilindi. Bu haqda Uzdaily nashri xabar beradi.

Mazkur qarorning bosh maqsadi imkoniyati cheklangan bolalar uchun o‘rta maxsus, kasb-hunar ta’limini egallashda teng imkoniyat yaratishdan iborat.
Qarorga muvofiq, Toshkent va Samarqand ixtisoslashtirilgan sanoat kasb-hunar kollejlarida amaldagi qonunchilikka binoan imkoniyati cheklangan shaxslar kollejlaridagi kabi o‘quv-tarbiyaviy va reabilitatsiya ishlari, moliyaviy va moddiy-texnik ta’minot amalga oshiriladi.
Hujjatda qayd etilishicha, o‘quvchilarni intellektual salohiyatlarini oshirish maqsadida kasb-hunar kollejlaridagi ta’lim jarayoni qiziqarli, rang-barang usulda tashkil etiladi. Ularni bir kasbga yo‘naltirishda nafaqat jismoniy, balki aqliy imkoniyatlari ham hisobga olinadi.
Kollejlarga Mehnat va ijtimoiy himoya boshqarmalarining hududiy bo‘linmalari tomonidan berilgan yo‘llanma orqali nogiron bolalar qabul qilinadi. Yengil darajadagi aqliy zaif bolalarni o‘qishga qabul qilish uchun Xalq ta’limi vazirligining hududiy boshqarmalari huzuridagi psixologik-tibbiy-pedagogik komissiyalarining yo‘llanmasi talab etiladi. Shu va boshqa guruhga oid nogiron bolalarning barchasi jinsi, tili, yoshi, millati, dini, irqi, ijtimoiy kelib chiqishi, turar joyidan qat’iy nazar o‘qishga qabul qilinadi.